b'\n_START_ARTICLE_\nVesto Melvin Slipher\n_START_SECTION_\n\xc5\xbdivljenje in delo\n_START_PARAGRAPH_\nSlipher je leta 1901 diplomiral na Univerzi Indiane. Na isti univerzi je leta 1909 doktoriral. Lowell ga je leta 1915 povabil za pomo\xc4\x8dnika predstojnika na svoj observatorij v Flagstaff, kjer je ostal do konca \xc5\xbeivljenja. Leta 1917 je nasledil Lowlla kot predstojnik tega observatorija. Prej je bil njegov starej\xc5\xa1i pomo\xc4\x8dnik. Leta 1952 je od\xc5\xa1el v pokoj. V observatoriju je delal skupaj z bratom. Bil je zelo u\xc4\x8dinkovit in priljubljen predstojnik._NEWLINE_Njegovo prvo pomembnej\xc5\xa1e delo je bilo merjenje rotacijskih \xc4\x8dasov planetov, vklju\xc4\x8dno z Uranom, kar ni bilo enostavno, saj planet nima nobenih vidnih znamenj na svoji bledi, zelenkasti povr\xc5\xa1ini. Slipher je za rotacijski \xc4\x8das Urana dolo\xc4\x8dil 10,7 ur, kar je sicer mnogo prenizka \xc5\xa1tevilka, a je vsaj pokazal, da se planet, podobno kot Jupiter in Saturn, vrti okrog svoje osi mnogo hitreje kot Zemlja._NEWLINE_Pri raziskovanju Oson\xc4\x8dja je bil prvi, ki je dobil dobre fotografije Marsa. Dokazal je obstoj vodne pare v atmosferi Marsa. Ukvarjal se je tudi s spektroskopijo planetov. Njegovi posnetki absorpcijskih spektrov Jupitra in Saturna so omogo\xc4\x8dili Wildtu, da je pokazal, da vsebujeta atmosferi velikih planetov mnogo amonijaka in metana. Leta 1929 je organiziral iskanje planeta za Neptunom. Pri delu se mu je pridru\xc5\xbeil mladi astronom Tombaugh. \xc5\xbde leto kasneje sta odkrila Pluton, nedale\xc4\x8d od mesta, ki ga je izra\xc4\x8dunal Lowell. Leta 1933 je Slipher pokazal, da je metan tudi v Neptunovi atmosferi. Segel je \xc5\xa1e nekoliko dlje, kajti nekaj let prej je vodil raziskave, ki so pripeljale do odkritja Plutona._NEWLINE_Njegovo glavno delo je povezano s spiralnimi galaksijami. Tiste \xc4\x8dase je med astronomi prevladovalo mnenje, da so spiralne galaksije \xc4\x8dlanice na\xc5\xa1e Rimske ceste in ne samostojne galaksije. Leta 1912 je s pomo\xc4\x8djo 610 mm refraktorja za\xc4\x8del z meritvami Doppler-Fizeaujevega premika spektralnih \xc4\x8drt pri spiralnih galaksijah. Ugotovil je, da se vse galaksije, razen nekaj izjem, od nas oddaljujejo. Ker podobnega pojava pri zvezdah na\xc5\xa1e galaksije ni opazil, je sklepal, da galaksije le\xc5\xbeijo dale\xc4\x8d od roba Rimske ceste. Kon\xc4\x8dni dokaz za to trditev je dal leta 1922 Hubble. Za Andromedino galaksijo M31 je dobil vrednost hitrosti pribli\xc5\xbeevanja 200 (300) km/s. V njenih spektralnih \xc4\x8drtah je zaznal tudi to, da se ogromna spiralna galaksija vrti kot vetrnica v vetru. Njegova opazovanja iz leta 1912 so tako prispevala nova spoznanja v fizikalni kozmologiji. Istega leta je odkril, da nekatere meglice svetijo zaradi odseva svetlobe zvezd. Spektroskopsko je dolo\xc4\x8dil tudi hitrosti vrtenj raznih galaksij.\n_START_SECTION_\nNagrade\n_START_PARAGRAPH_\nLeta 1932 je prejel medaljo Henryja Draperja, Kraljeva astronomska dru\xc5\xbeba (RAS) mu je leta 1933 podelila zlato medaljo, leta 1935 pa je prejel medaljo Bruceove.\n_START_SECTION_\nPoimenovanja\n_START_PARAGRAPH_\nPo njem in bratu Earlu Charlesu se imenujeta kraterja na Luni (Slipher), na Marsu (Slipher), ter asteroid glavnega asteroidnega pasu 1766 Slipher.'